**“Татарстанның эшлекле хезмәттәшләре” форумының**

**РЕЗОЛЮЦИЯСЕ**

**Казан 6 декабрь 2014 ел**

Мәгълүм булганча, 2002 елдан башлап 8 ел дәвамында Татарстанда республика җитәкчеләре, РФ регионнарындагы һәм чит илләрдәге бизнес җәмәгатьчелеге катнашында “Татарстанның эшлекле хезмәттәшләре” форумы уздырылып килде. Бу форумнар Татарстаннан читтәге хуҗалык субъектлары белән сәүдә-икътисадый эшчәнлеген туплауда һәм координацияләүдә зур ярдәм итте. Нәкъ бу дәвердә Россия төбәкләрендә һәм чит илләрдә 40тан артык сәүдә йортлары, сәүдә-икътисадый һәм вәкаләтле вәкилчелекләр барлыкка килде.

2010 елда Бөтендөнья татар конгрессы Башкарма комитеты һәм Россия төбәкләрендәге эшмәкәрләр теләге белән Бөтендөнья татар эшмәкәрләренә ярдәмләшү ассоциациясе оештырылды. Шуннан соң Бөтенроссия татар авыл эшмәкәрләре җыеннары даими үтә башлады, аларның үзара бәйләнешләренең ныгыу эшне яңа дәрәҗәгә күтәрде. Татар бизнесының милли мәдәниятне, телне, гореф-гадәтләрне, халыкның үзенчәлекләрен саклауда катнашуы һәм ярдәме эшне тамырдан үзгәртте. Моның ачык дәлиле булып күп санлы төбәкара һәм халыкара дәрәҗәдә үтә торган чаралар тора.

Әмма шуны билгеләп үтәргә кирәк, соңгы елларда “Татарстанның эшлекле хезмәттәшләре” форумнары уздырылмады һәм бу сәүдә йортларының кимүенә китерде. Шул ук вакытта илдә барлыкка килгән икътисадый вәзгыять төбәкара сәүдә-икътисадый элемтәләрне тамырдан үзгәртүне таләп итә, иң беренче чиратта авыл-хуҗалыгы продукциясен җитештерүдә һәм сатуда.

Форум делегатлары чыгыш ясаучыларны тыңлап, фикер алышканнан соң түбәндәге КАРАРГА КИЛДЕЛӘР:

* сәүдә йортлары эшчәнлеген яңа хокукый нигездә һәм дәүләт даирәләре, БТК Башкарма комитеты, хуҗалык субъектлары, төбәк милли-мәдәни автономияләре белән берлектә оештыруны сорап, Татарстан хөкүмәтенә мөрәҗәгать итәргә;
* Татарстанның РФ төбәкләре имзаланган сәүдә-икътисад, мәдәният, фән өлкәсендәге килешүләрендә актив катнашырга;
* татар эшмәкәрләренең Татарстан икътисадына инвестиция кертүне, махсус икътисадый зоналарның программаларында («Алабуга», «Иннополис», «Химград», «СМАРТ Сити Казань» һ.б.) һәм муниципаль берәмлекләрдәге сәнәгать паркларында резидент буларак катнашуны төп максатларның берсе дип санарга. Болгар, Зөя туристик зоналарына, асылда Бөек ефәк юлын торгызуга тиңдәш “Көнбатыш Ауропа – Көнбатыш Кытай” автобанын төзүгә аеруча игътибар бирергә;
* авыл бизнесын үстерү һәм яңа социаль структураларны төзү өчен туристик үзәкләр, утарлар, гаилә биләмәләре һ.б. булдырырга;
* авыл-хуҗалыгы товарларын җитештерү, тарату белән шөгыльләнүче бизнес әһелләренә Татарстан республикасы белән хезмәттәшлек итүне төп эш юнәлеше итеп санарга;
* татар эшмәкәрләренә төбәкара элемтәләрне булдыру һәм үстерүдә ярдәм итәргә, эшмәкәрлекнең материаль-техник базасын ясарга хезмәт иткән иң отышлы юлларын ачыкларга һәм төбәкара бизнес үзәкләре арасында кооперацияне булдырырга;
* БТКның Башкарма комитетына Сәүдә һәм сәнәгать, Авыл хуҗалыгы министрлыклары, Инвестиция агентлыгы белән берлектә РФ һәм чит илләрдәге бизнес даирәләренең эшчәнлеген координацияләргә;
* “Татарстанның эшлекле хезмәттәшләре” форумын һәр елны уздыруны сорап, Татарстан президенты Р.Н. Миңнехановка мөрәҗәгать итергә;
* Татар бизнесы вәкилләрен, галимнәрен, белгечләрен IT технологияләр белән бәйле федераль һәм республика программаларында катнаштырырга, Татарстан хөкүмәтеннән аларга яңа шәһәрләрдә («СМАРТ Сити Казань», «Иннополис») торак белән тәэмин итүне сорарга;
* Татарлар тупланып яшәгән төбәкләрдә БТК БКның бизнес әһелләре белән уртак күчмә утырышларын уздырырга;
* РФ төбәкләрендә һәм чит илләрдә яшәгән эшмәкәрләрнең мәгълүмати базасын булдыруны дәвам итәргә.

“Татарстанның эшлекле хезмәттәшләре” форумында яңгыраган чыгышларны, тәкъдимнәрне искә алып, Татарстан Республикасы Президенты Р.Н. Миңнеханов министрлыкларга һәм идарәләргә тиешле йөкләмәләр исемлеген раслады.